དུས་རབས་༡༤པའི་ནང་གཏེར་ཆེན་རྡོ་རྗེ་གླིང་པ་གིས་ཕུརཔ་དང་གཞན་གཏེར་ལེ་ཤ་ཅིག་བཞེས་ཡོད་པའི་ལོ་རྒྱུས་ཡོདཔ་མ་ཚད།ད་རུང་རབ་འབྱུང་༩པའི་ནང་རྒྱལ་བ་རྒོད་ཚང་པའི་བུ་སློབ་རྒྱལ་མཚན་དཔལ་བཟང་བྱོན་ཏེ་བྱག་ཕུག་གི་གཡོན་ཁ་ཐུག་ལུ་གདན་ས་བཅགས་ཏེ་ལྷ་ཆུང་ཀུ་ཅིག་བཞེངས་གནང་ནུག་ཟེར་ཨིནམ་ད་རྒོད་ཚང་པ་དེ་འགྲོ་བའི་མགོན་པོ་གཙང་པ་རྒྱ་རས་ཀྱི་བུ་སློབ་ཅིག་ཨིན་པས།ཨིན་རུང་བར་སྐབས་ཅིག་ལས་བླམ་ཤངས་ཀྱི་བརྒྱུད་འཛིན་ཚུ་གིས་བདག་འཛིན་འཐབ་སྟེ་འབའ་རའི་ཆོས་ལུགས་དར་ཞིང་རྒྱས་ཏེ་འབད་རུང་སྤྱི་ལོ་༡༦༣༤ལུ་དཔལ་ལྡན་འབྲུག་པའི་བསྟན་པའི་བདག་པོ་ཞབས་དྲུང་ངག་དབང་རྣམ་རྒྱལ་མཆོག་གིས་རྩིས་བཞེས་ཏེ་སྒྲུབ་ཕུག་ནང་ལུ་ཐུགས་དམ་གནང་པའི་སྐབས་གུ་རུ་རིན་པོ་ཆེ་གི་ཞལ་གཟིགས་ཏེ་སྤུངས་ཐང་བདེ་བ་ཆེན་པའི་ཕོ་བྲང་བཞེངས་ནིའི་ལུང་བསྟན་གནང་ནུག